ગુણાત્મક દૃષ્ટિએ ભારતીય જનતા પક્ષની વાત કરીએ તો કૉંગ્રેસ કરતા તેનું નેતૃત્વ વધારે સબળ અને મક્કમ હોવા છતાં આ વખતે ઉમેદવારીની પસંદગીમાં કોઈ સ્પષ્ટ નીતિ, ધોરણો કે ચોક્કસ માપદંડો રખાયા હોય તેવું કહી શકાય તેમ નથી. પોતાની જ અગાઉની થિયરીને તિલાંજલિ, અપનાવાયેલી નીતિઓમાં પણ જુદા-જુદા કિસ્સાઓમાં વિરોધાભાસ, ગમા-અણગમાના રાજકારણ અને વિરોધપક્ષોની રાહે પગરણ માંડવા જેવા અનેક ઉદાહરણોમાં આ વખતે ભાજપ હાઈકમાન્ડની નીતિ અસ્પષ્ટ અને નિર્ણયોમાં મજબૂરી વ્યક્ત થાય છે.